ΑΠΟΦΑΣΗ ΤΗΣ ΕΠΙΤΡΟΠΗΣ της 2ας Σεπτεμβρίου 1992 για την τροποποίηση της απόφασης 90/613/ΕΟΚ για την έγκριση παρεκκλίσεων που προβλέπονται από την Ιταλία ως προς ορισμένες διατάξεις της οδηγίας 77/93/ΕΟΚ του Συμβουλίου όσον αφορά τους σπόρους γεωμήλων προς φύτευση καταγωγής Πολωνίας (Το κείμενο στην ιταλική γλώσσα είναι το μόνο αυθεντικό) (92/467/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στην Κοινότητα επιβλαβών οργανισμών για τα φυτά ή τα φυτικά προϊόντα και κατά της εξάπλωσής τους στην Κοινότητα (1), όπως τροποποιήθηκε τελευταία από την οδηγία 92/10/ΕΟΚ (2), και ιδίως το άρθρο 14 παράγραφος 2,

Εκτιμώντας:

ότι, σύμφωνα με την οδηγία 77/93/ΕΟΚ, οι κόνδυλοι γεωμήλων που κατάγονται από τρίτες χώρες όπου έχει εντοπισθεί ιός που προκαλεί ατράκτωση των κονδύλων των γεωμήλων επιτρέπεται, καταρχήν, να εισαχθούν στην Κοινότητα, μόνο εάν έχει αφαιρεθεί η βλαστική τους ικανότητα, λόγω του κινδύνου εισαγωγής του ιού που προκαλεί την ατράκτωση των κονδύλων των γεωμήλων, και, σε περίπτωση που προέρχονται από χώρα που έχει εντοπισθεί Corynebacterium sepedonicum, εφόσον τηρούνται στη χώρα καταγωγής διατάξεις ισοδύναμες προς τις κοινοτικές διατάξεις για την καταπολέμηση του εν λόγω επιβλαβούς οργανισμού-

ότι, εντούτοις, το άρθρο 14 παράγραφος 1 στοιχείο γ) σημείο iii) της οδηγίας 77/93/ΕΟΚ επιτρέπει στα κράτη μέλη να προβλέπουν παρεκκλίσεις από τον κανόνα που αφορά την αφαίρεση της βλαστικής ικανότητας εφόσον δεν δημιουργείται κίνδυνος εξάπλωσης επιβλαβών οργανισμών- ότι οι εν λόγω παρεκκλίσεις πρέπει να εγκρίνονται υπό ορισμένες προϋποθέσεις σύμφωνα με την παράγραφο 2 του εν λόγω άρθρου 14 και ότι πρέπει, επίσης, να πληρούν τις προϋποθέσεις που καθορίζονται στο παράρτημα IV μέρος Α σημείο 24 της ίδιας οδηγίας-

ότι, στην Ιταλία, η παραγωγή γεωμήλων της ποικιλίας Sieglinde αποτελεί καθιερωμένη πρακτική- ότι η προμήθεια σπόρων προς φύτευση γεωμήλων αυτής της ποικιλίας έχει εν μέρει εξασφαλιστεί με εισαγωγές από την Πολωνία-

ότι οι παρεκκλίσεις που προβλέφθηκαν από την Ιταλία έχουν ήδη εγκριθεί για τις πέντε τελευταίες περιόδους εμπορίας σπόρων γεωμήλων προς φύτευση με τις αποφάσεις της Επιτροπής 88/177/ΕΟΚ (3), 88/632/ΕΟΚ (4), 89/606/ΕΟΚ (5) και 90/613/ΕΟΚ (6), όπως τροποποιήθηκε από την απόφαση 91/591/ΕΟΚ (7), οι οποίες βασίζονται στην έννοια των "κλειστών περιοχών" και υπόκεινται σε ορισμένους τεχνικούς όρους ώστε να προληφθεί ο κίνδυνος εξάπλωσης επιβλαβών οργανισμών-

ότι η Ιταλία δήλωσε ότι προτίθεται να προβλέψει παρεκκλίσεις για την τρέχουσα περίοδο εμπορίας σπόρων γεωμήλων προς φύτευση-

ότι είναι γνωστό ότι η Πολωνία δεν είναι ακόμη απαλλαγμένη ούτε από τον ιό που προκαλεί την ατράκτωση των γεωμήλων ούτε από το Corynebacterium sepedonicum-

ότι η Πολωνία έχει καταρτίσει πρόγραμμα εξάλειψης αυτών των επιβλαβών οργανισμών σε περιφερειακό επίπεδο- ότι υπάρχουν σοβαροί λόγοι να πιστεύεται ότι το πρόγραμμα εξάλειψης των εν λόγω επιβλαβών οργανισμών έχει επιτύχει πλήρως τουλάχιστον σε ορισμένες "κλειστές περιοχές" (strefy zamkniete) του διοικητικού διαμερίσματος Lomza-

ότι δεν έχουν βρεθεί ίχνη των ασθενειών σε δείγματα που ελήφθησαν από σπόρους γεωμήλων προς φύτευση σύμφωνα με την απόφαση 91/591/ΕΟΚ- ότι η Πολωνία ενημέρωσε την Επιτροπή ότι οι σπόροι γεωμήλων της ποικιλίας Sieglinde που καλλιεργήθηκαν κατά το 1992 στις προαναφερθείσες "κλειστές περιοχές" κατάγονται από κράτος μέλος στο οποίο δεν υπάρχει το Corynebacterium sepedonicum και έχουν επίσημα πιστοποιηθεί σύμφωνα με την οδηγία 66/403/ΕΟΚ του Συμβουλίου (8), όπως τροποποιήθηκε τελευταία από την οδηγία 92/17/ΕΟΚ (9)-

ότι, εντούτοις, δεν έχει εξακριβωθεί βάσει των διαθέσιμων στοιχείων που συγκεντρώθηκαν κατά τη διάρκεια αποστολής η οποία πραγματοποιήθηκε στην Πολωνία το 1990, ότι υπάρχουν στοιχεία τα οποία αποδεικνύουν ότι δεν είναι αποτελεσματική η προαναφερόμενη αρχή των "κλειστών περιοχών" και τα οποία να μην επιτρέπουν να θεωρηθούν οι εφαρμοζόμενες διατάξεις ως ισοδύναμες προς τις κοινοτικές διατάξεις για την καταπολέμηση του Corynebacterium sepedonicum-

ότι είναι, επομένως, δυνατόν να διαπιστωθεί ότι δεν υπάρχει κίνδυνος εξάπλωσης των εν λόγω επιβλαβών οργανισμών εφόσον οι σπόροι των γεωμήλων προς φύτευση προέρχονται από αυτές τις περιοχές και τηρούνται ορισμένες προϋποθέσεις-

ότι η Επιτροπή μεριμνά ώστε η Πολωνία να παρέχει όλες τις τεχνικές πληροφορίες που είναι αναγκαίες για την παρακολούθηση της εφαρμογής των μέτρων προστασίας που επιβάλλονται από τις προαναφερθείσες προϋποθέσεις και για την αξιολόγηση της ανάπτυξης του πολωνικού προγράμματος για την εξάλειψη-

ότι, κατά συνέπεια, οι παρεκκλίσεις που προβλέπονται από την Ιταλία πρέπει να εγκριθούν τώρα για την τρέχουσα περίοδο εμπορίας των γεωμήλων υπό τον όρο ότι περιλαμβάνουν τις προαναφερόμενες προϋποθέσεις και με την επιφύλαξη της οδηγίας 66/403/ΕΟΚ, καθώς και της οδηγίας 70/457/ΕΟΚ του Συμβουλίου (10), όπως τροποποιήθηκε τελευταία από την οδηγία 90/654/ΕΟΚ (11)-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 90/613/ΕΟΚ τροποποιείται ως εξής:

1. στο άρθρο 2, οι όροι "1η Ιουνίου 1992" αντικαθίστανται από τους όρους "1η Ιουνίου 1993"-

2. στο άρθρο 3, οι όροι "15 Οκτωβρίου 1991 έως 31 Μαρτίου 1992" αντικαθίστανται από τους όρους "15 Οκτωβρίου 1992 έως 31 Δεκεμβρίου 1992 ως ημερομηνία λήξης για την είσοδο στην Κοινότητα"-

3. στο άρθρο 3, οι όροι "31 Μαρτίου 1992" αντικαθίστανται από τους όρους "31 Δεκεμβρίου 1992"-

4. στο παράρτημα στοιχείο ζ), οι όροι "15 Αυγούστου 1992" αντικαθίστανται από τους όρους "15 Ιανουαρίου 1993".

Άρθρο 2

Η παρούσα απόφαση απευθύνεται στην Ιταλική Δημοκρατία. Βρυξέλλες, 2 Σεπτεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 26 της 31. 1. 1977, σ. 20. (2) ΕΕ αριθ. L 70 της 17. 3. 1992, σ. 27. (3) ΕΕ αριθ. L 80 της 25. 3. 1988, σ. 52. (4) ΕΕ αριθ. L 350 της 20. 12. 1988, σ. 59. (5) ΕΕ αριθ. L 348 της 29. 11. 1989, σ. 31. (6) ΕΕ αριθ. L 328 της 28. 11. 1990, σ. 20. (7) ΕΕ αριθ. L 316 της 16. 11. 1991, σ. 43. (8) ΕΕ αριθ. 125 της 11. 7. 1966, σ. 2320/66. (9) ΕΕ αριθ. L 82 της 27. 3. 1992, σ. 69. (10) ΕΕ αριθ. L 225 της 12. 10. 1970, σ. 1. (11) ΕΕ αριθ. L 353 της 17. 12. 1990, σ. 48.